Christian Friis Bach (RV), 2014-05-08:
Tak for det.
I dag bliver en trist mærkedag for Danmarks deltagelse i det europæiske samarbejde, måske ikke på grund af Det Konservative Folkeparti, Dansk Folkeparti eller Enhedslisten – de er alle i ordets oprindelige betydning konservative partier med stort fokus på nationalstaten, og de stemmer som forventet – men på grund af Venstre, et parti, der har stået helt forrest i at opbygge det europæiske samarbejde, et parti, der har kæmpet imod danske EU-forbehold, fordi vi skulle være helt og fuldt med til at sikre freden og fremgangen i Europa, et parti, der gik forrest i hele Europa for at sikre, at landene i Østeuropa kom med i det europæiske samarbejde, og det parti stemmer sig i dag lidt ud af Europa.
Venstre gør i dag EU-samarbejdet til et politisk og juridisk tag selv-bord, men det er det ikke.
EU er et forpligtende samarbejde med grundlæggende rettigheder og regler, som vi selv har forhandlet, som vi selv har tilsluttet os, som vi har lovet, at vi ville overholde.
Og man skal som bekendt holde det, man lover, og man skal gøre det, man skriver under på, ellers ødelægger vi EU-samarbejdet og Danmarks deltagelse i EU-samarbejdet, og det er præcis det, jeg frygter at Venstre gør i dag.
Vi har igen og igen spurgt Venstres ordfører, om de kan pege på en anden løsning for børnechecken, der er lige så god, socialt ansvarlig og lovlig.
Vi har den bedste børnecheck, vi kan få, og forskellen mellem en børnecheck, der er lovlig, og en børnecheck, der er ulovlig, udgør under 20 mio. kr. ud af 14,5 mia. kr., og den lovlige børnecheck sikrer samtidig, at danskere, der rejser ud i Europa med deres familier, også kan få børnecheck og social sikring der, hvor de slår sig ned, og sikrer, at EU-borgere, der kommer til Danmark og skaber nye ideer, produkter, vækst og arbejdspladser i de danske virksomheder og i dansk landbrug, også bliver ved med at gøre netop det.
Det er alle pengene værd.
Vi kan sagtens stå vagt om den frie bevægelighed og velfærdsstaten på samme tid.
Venstre har ganske vist understreget, at en løsning skal være lovlig, men stemmer i dag for præcis det modsatte.
Venstres ordfører bekræftede her fra talerstolen, at de i dag stemmer for et forslag, hvor der er tvivl om lovligheden.
Det sker også på trods af to klare EU-domme, klare advarsler fra juristerne i Justitsministeriet, Skatteministeriet, Socialministeriet og Beskæftigelsesministeriet og Europa-Kommissionen og et hav af juridiske eksperter.
Det sker til trods for klare advarsler, allerede dengang ordningen blev indført, advarsler, som VK-regeringen ikke fortalte Folketinget om, advarsler, som VK-regeringen valgte at overhøre.
Der blev konstrueret en juridisk finte, så man kun kommenterede traktaten og behændigt undgik at vurdere optjeningsprincippet i forhold til den gældende forordning for at imødekomme Dansk Folkeparti.
Men det bevirkede, at EU-borgere mistede deres klare ret til at få børnecheck, når de arbejder og betaler skat i Danmark.
Det er alvorligt.
Vi kan ikke bygge vores europapolitik på juridiske finter og bortforklaringer.
Den skal bygges på lederskab.
Den skal bygges på politikere, der tør gå foran, fortælle danskerne, at det europæiske samarbejde er vigtigt, nødvendigt og skaber solide og positive resultater for Danmark, at vores suverænitet ikke trues af EU, men tværtimod styrkes af EU, fordi vi kun sammen kan stå op mod konflikt og krig, klimaforandringer og flygtningestrømme, at velfærdsstaten kun kan bevares og udbygges, hvis vi arbejder sammen i Europa, og at vi kun kan påvirke verden i den rigtige retning, hvis vi står sammen i Europa og kæmper for netop det, og her har vi brug for alle gode kræfter, her har vi brug for Venstre.